Dôvodová   správa

A.	Všeobecná časť

Nariadenie vlády Slovenskej republiky o zániku daňového nedoplatku zodpovedajúceho nezaplatenej sankcii prislúchajúcej k zaplatenej dani vypracovalo ministerstvo financií na základe ustanovenia § 103 ods. 9 zákona Slovenskej národnej rady  č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, podľa ktorého vláda Slovenskej  republiky môže vydať  nariadenie, ktorým ustanoví,  že  daňovým  subjektom,  ktoré  do termínu ustanoveného v nariadení vlády majú zaplatenú aspoň  daň okrem sankcie, zaniká daňový nedoplatok zodpovedajúci  nezaplatenej   sankcii  prislúchajúcej k tejto  dani.  V  nariadení  vláda  Slovenskej  republiky  môže ustanoviť ďalšie podmienky zániku  daňového nedoplatku.

Podnetom pre vypracovanie nariadenia vlády je uznesenie vlády Slovenskej republiky č. 262  z  2. apríla 2003 k projektu oddlženia zdravotníckych zariadení a zdravotných poisťovní  - 1. fáza, v zmysle ktorého boli uhradené len daňové nedoplatky na istine – dani z príjmov zo závislej činnosti evidované k  31. decembru 2003 voči štátnym zdravotníckym zariadeniam, ktoré sú aj v súčasnosti štátnymi zdravotníckymi zariadeniami, k  31. decembru 2002  voči štátnym zdravotníckym zariadeniam, ktoré boli delimitované na obce a na vyššie územné celky a evidované voči štátnym zdravotníckym zariadeniam, ktoré boli k 30. júnu 2002,  31. decembru 2002 a  30. septembru 2003 transformované na neziskové organizácie. Predmetom oddlženia však neboli sankcie. Nadväzne na § 103 ods. 9 zákona Slovenskej národnej rady  č. 511/1992 Zb.  v znení neskorších predpisov, predloženým nariadením sa oddlžia štátne zdravotnícke zariadenia aj o sankcie  prislúchajúce  k dani  z príjmov zo závislej činnosti zaplatenej do    31. decembra 2004.

 	Návrh nariadenia vlády Slovenskej republiky o zániku daňového nedoplatku zodpovedajúceho nezaplatenej sankcii prislúchajúcej k zaplatenej dani je v súlade s Ústavou Slovenskej republiky a s inými  zákonmi.

Návrh nariadenia vlády si nevyžaduje zvýšené výdavky zo štátneho rozpočtu, rozpočtov obcí a vyšších územných celkov, naopak predovšetkým na základe dohody boli zabezpečené príjmy do štátneho rozpočtu. Nemá dopady na zamestnanosť, environmentálnu oblasť a na podnikateľské prostredie, preto sa doložka finančných, ekonomických, enviromentálnych vplyvov, vplyvov na zamestnannosť a podnikateľské prostredie nevyhotovuje. 
. 

B.	Osobitná časť

K § 1

Nariadenie vlády ustanovuje podmienky zániku daňového nedoplatku evidovaného k  31. októbru 2005  a zodpovedajúceho nezaplateným penále, pokute a zvýšeniu dane, ktoré boli vyrubené alebo uložené               do 31. decembra 2003, ako aj  sankčnému úroku a pokute, ktoré boli vyrubené alebo uložené od 1. januára 2004   (ďalej len „sankcie“) a ktoré prislúchajú k dani z príjmu zo závislej činnosti zaplatenej do 31. decembra 2004.  Podľa zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov správca dane odpíše daňový nedoplatok  (ak daňový subjekt na základe právoplatného a vykonateľného rozhodnutia nezaplatí sankciu v lehote splatnosti)  z evidencie daní. 

K § 2

Základnou podmienkou zániku daňového nedoplatku uvedeného v § 1 je, že daňový nedoplatok na dani z príjmov zo závislej činnosti -  istine  evidovaný voči štátnym zdravotníckym zariadeniam, štátnym zdravotníckym zariadeniam, ktoré boli podľa zákona č. 416/2001 Z. z. o prechode niektorých povinností z orgánov štátnej správy na obce a vyššie územné celky v znení neskorších predpisov  delimitované na obce a na vyššie územné celky alebo ktoré boli podľa zákona  č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov transformované na neziskové organizácie bol do 31. decembra 2004 zaplatený. 

Úhrada daňového nedoplatku na istine  sa realizovala k 31. decembru 2004, pri  delimitovaných štátnych zdravotníckych zariadeniach k stavu daňového nedoplatku na dani z príjmov zo závislej činnosti evidovanému k 31. decembru 2002,  pri transformovaných  zdravotníckych zariadeniach k stavu evidovanému  k  30. júnu 2002,  31. decembru 2002 a k  30. septembru 2003 a pri štátnych zdravotníckych zariadeniach, ktoré aj zostali štátnymi zdravotnými zariadeniami podľa  stavu evidovanému   k 31. decembru 2003. Správcovia daní (daňové úrady), okrem evidovaných penále, pokút a zvýšenia dane, vyrubili ku dňu úhrady  (t. j. k  31. decembru 2004) za nezaplatenie dane  včas sankčný úrok za oneskorenú úhradu dane za rok 2002 a predchádzajúce roky, sankčný úrok za oneskorenú úhradu dane  za rok 2003. Takýto daňový nedoplatok správca dane  odpíše  z  vlastného podnetu ku dňu nadobudnutia účinnosti tohto nariadenia vlády. 

K § 3

Účinnosť nariadenia vlády  sa navrhuje  1. novembra  2005.

3